**Teljes a SopronFest programja**

**Urbán Fesztivál, 3+7 nap, 75 helyszínen 300 programmal**

**Nemcsak új, de minden elemében újszerű, „*urbán fesztivál”* születik Sopronban – emelik ki a SopronFest szervezői. A soproni utcák, terek, klubok, éttermek, kávézók, illetve a fő helyszín, a Lővérek különleges hangulattal és szokatlanul pezsgő élettel telik meg. A SopronFest idején, május 11. és 19. között, 3 + 7 napon keresztül városszerte közel 100 helyszínen 300 program, a Lővérekben pedig számos színpad várja a helyieket és a fesztiválozó turistákat az egész országból. Sopron ma már Budapestről autóval és vonattal egyaránt közel 2 óra alatt elérhető, így azoknak is jó szívvel ajánlott egy soproni kirándulás, akik a pünkösdi hosszú hétvégét, vagy akár csak egyetlen napot töltenének a Hűség Városában. A példátlan zenei kínálat mellett gasztronómia, podcast-beszélgetések, közel harminc kiállítás, túrák, irodalom, mozi, borkóstolók és sörnapok is szerepelnek a SopronFest étlapján.**

**Azahriah, aki közterületi szobor-széket is kap a szervezőktől és a Halott Pénz az év első felében csak itt ad koncertet, Korda György és Balázs Klári pedig elsőként jelentette be, hogy a jubileumi koncertturné kiemelt állomásaként a Lővér Nagyszínpadon lépnek fel. A Lővérekben a koncertek közben egy 30 méter magas toronyból csúszhatnak végig a terület fölött a közönség arra vállalkozó tagjai, de az óriáskerék tetejéről is megcsodálható a panoráma. A SopronFest keretében egy új erdő is születik, amelyben Áder János volt köztársasági elnök is aktív szerepet vállal. A Hűség Városa című csoportos kiállítás mellett a belvárosban működő művésztelepen neves művészek óriási szív alakú alkotásokat készítenek. Trabantokkal és vezetett túrákkal lehet felkeresni az egykori Vasfüggöny nyomvonalát, de még a sopronkőhidai Börtön is programmal várja a vendégeket.**

**A SopronFest egyediségét mutatja az is, hogy a szervezésben a város vendéglátói, szervezői is aktív szerepet vállaltak, a fenntarthatóság jegyében a szervezők pedig törekednek arra, hogy amit csak lehet, helyi partnerekkel, beszállítókkal oldjanak meg.**

A város polgármestere a SopronFest apropóján kitüntetést ad át Ef Zámbó Istvánnak és Kovács Attilának. A programok már május 11-én elindulnak, a pünkösdi hétvégére hatvanezer vendéget várnak Sopronba. Kedvezményes jegyek május 1-ig kaphatók.

*„Sopron neve évtizedek óta egyet jelent a fesztiválozás ünnepi pillanataival. Május közepén másfél hétre az egész város mosolygós arcokkal telik meg ismét. Külön öröm számomra, hogy a SopronFest egyedülálló módon városi összefogás eredményeként valósulhat meg, amelyben szervező lehet szinte bárki, aki a saját környezetében mutatni szeretne magából valamit, vagy kedveskedni szeretne a hozzánk látogatóknak. Legyen szó egy teraszról, étteremről, kávézóról. A SopronFest korszerű, fenntartható méretű és minden igényt kielégítő fesztiválként folytatódik idén, amely a helyieknek és a hozzánk érkező turistáknak egyaránt rengeteg élményt ígér. A Pro Urbe és Pro Turismo díjas alapítók,* ***Fülöp Zoltán, Lobenwein Norbert****, illetve a házigazda* ***Váncza Panna*** *a város felkérésére igazán izgalmas produkciót álmodtak Sopron utcáira, amely a reményeink szerint hosszú távon is fontos turisztikai eseményként lesz majd jelen az életünkben. 3+7 napon, 100 helyszínen, 300 program várja a soproniakat és a hozzánk látogatókat”* – emelte ki **Dr. Farkas Ciprán**, Sopron polgármestere. A város vendégszeretetét jelzi, hogy a SopronFest 3 fő napján a helyi buszokat díjmentesen használhatják a fesztiválozók.

**Koncertek a teljesség igényével**

A SopronFest, Magyarország legújabb fesztiválja zászlajára tűzte, hogy a teljesség igényével mutatja be az adott év könnyűzenei koncert kínálatát: a legaktuálisabb nevektől az élő legendákig. Ennek megfelelően a Lővérekben szabadtéri színpadok és programhelyszínek épülnek, illetve két olyan produkció is koncertezik, akikkel sehol máshol nem találkozhatunk: **Azahriah** és a **Halott Pénz** csak itt vállalt fellépést az év első felében. Friss hír, hogy a 85 éves **Korda György és Balázs Klári** a születésnapi élő turné keretében ugyancsak elfogadta a SopronFest meghívását a Lővér Nagyszínpadra. A pünkösdi hosszú hétvégén többek között **Majka, Dzsúdló, Beton.Hofi, a Follow the Flow, a Quimby, Kruder & Dorfmeister** páros és **Sigma** is koncertet ad a Lővérekben, ahol az **Alle Farben** tűzijátékos opening show-ja indítja el a pünkösdi hétvégét az erdő széli csodás helyen. Napközben pedig a Fő téren a Tűztorony tövében a **Soproni Sörnapok** színpadán mások mellett **Demjén Ferenc**, a **Csík zenekar**, a **Punnany Massif** és a **Kraak & Smaak** is színpadra lép. Ugyanitt a nulladik nap két főszereplője a **Kispál és a Borz** és a **Necc Party.**

**Telekom PodcastFest: komoly témák és szórakoztató beszélgetések hét helyszínen**

**Áder János Steigervald Krisztiánnal**, **Puzsér Róbert Sebestyén Balázzsal**, **Kadarkai Endre Ördög Nórával, Tóth Gabival és ByeAlexszel**, az Index csapata a 70 **éves Eperjes Károllyal** beszélget. A *„Dumadélután”* keretében **Fábry Sándor, Dombóvári István** és **Szabó Balázs Máté** lép színpadra, **Hajós András és Linczényi Márk** pedig szokás szerint egy *Problémát* elemez.

Hét helyszínen zajlanak a SopronFest podcast-beszélgetései és előadásai, szórakoztató és igazán komoly témák egyaránt terítékre kerülnek. Az utóbbiak között érdemes kiemelni az **UNICEF és a SopronFest #nenézzfélre** kampányát, amelynek keretében az iskolai bántalmazás, a bullying kérdéséről beszélgetnek szakemberek és ismert vendégek. A neves galerista, **Einspach Gábor** a *„Nem halok meg!”* című filmjének bemutatása után **Radnai Péterrel** beszélget a főszereplő rákkal folytatott sikeres küzdelméről.

*„Hol a boldogság mostanában?”* – így szól **Tari Annamária** legutóbbi könyve, amelyben a mesterséges intelligencia, a digitális világ okozta kihívásokat elemzi. A Soproni Egyetemen megrendezett beszélgetésen a szerző mellett **Nánási Pál, Szabó Béla és Weiler Péter** vesz részt. A *Semmelweis* film kapcsán a rendező, **Koltai Lajos** és a főszereplő, **Vecsei H. Miklós** érkezik a Hűség Városába. A *Magenta Podcast* vendége pedig a SopronFest exkluzív fellépője, a **Halott Pénz** lesz.

**SopronFest ART: 30 kiállítás egy időben**

A városban közel harminc ART-program várja az érdeklődőket. *„A Hűség Városa”* című csoportos tárlaton a neves művészek – **Bukta Imre, Bereczki Kata, Ef Zámbó István, Labrosse Dániel, Sibitka Panni, Soós Nóra és Weiler Péter** – nemcsak kiállítanak, hanem a helyszínen alkotnak is. Három napon át a Várkerületen találkozhatunk velük, miközben a hatalmas szív alakú kompozíciókat készítik. Ezek az alkotások a SopronFest után helyi tulajdonosaikat keresik, a művekből származó bevételből pedig a művészek által megjelölt ügyeket támogatják. Szintén a Várkerületben, a **WAMP** kortárs design vásár kitelepülésén magyar tervezők termékei közül válogathatunk. A Soproni Egyetemhez tartozó Esterházy Palota-Erdészeti Múzeum a belvárosban már a warm-up napokban megkezdi az ARTprogramok sorát a SopronJÓLFest művészeti, családi programmal. Az ismert soproni orvos-fotóművész, **Dr. S Kárpáti György** a SopronFest felkérésére kerékpáros túráinak különleges fotóit állítja ki a Kárpáti malomban. Csoportos tárlattal készül a **FidelissimArt** csapata, **Nánási Pál** pedig a mesterséges intelligencia segítségével „létrehozott” alkotásait mutatja be. A *Magyarázat mindenre* című film *Képek, szavak* című kiállítását a rendező, **Reisz Gábor** nyitja meg. A **Fiatal Iparművészek Stúdiója Egyesület** egyedülálló kollekciója máshol nem létező módon nyújt keresztmetszetet a kortárs iparművészeti alkotások galaxisában. A Hybridart Management által szervezett **Wood Wide Web: Láthatatlan kapcsolódásaink** című csoportos kiállítás számos izgalmas kérdést jár körbe: hogyan tudjuk fenntartani és növelni az élet minőségét anélkül, hogy veszélyeztetnénk a helyi, a nemzeti és a globális környezetünket.

A SopronFest ART programjai szinte felsorolhatatlanok. A szervezők azt ajánlják, akár a honlapot, a műsorfüzetet tanulmányozva, akár a Múzeumnegyedben, a Liszt Központban, vagy a belvárosban barangolva érdemes felfedezni a szívünkhöz közel álló művészeti programokat.

**SopronFest Gourmet**

Zenés élményfőzés, rendhagyó vidéki villás brunch, vegán vacsoraest, Michelin- csillagos séfek, kiváló borok, prémium kávék és szakmai beszélgetések a SopronFesten. Május 11. és 17. között Sopron 12 étteremében és vendéglátóhelyén 27 gourmet program várja a vendégeket. Többek között a városba látogat és ide teszi át a konyháját **Gianni, Bíró Lajos, Mautner Zsófia, Szabi a pék és Jahni László**, a balatonszemesi Kistücsök séfje, a helyi gasztro színtérből pedig **Harrer-Abosi Beatrix és Erhardt Zoltán** is izgalmas menüvel készül. A fesztivál területén pedig miközben a koncertekre várunk, az ország legjobb Food Truck konyháinál falatozhatunk, amelyeket a Street Kitchen hívott meg a SopronFestre.

A Lővérekben működő **Poncichter Negyed** a *Magyar Bor* népszerűsítésére hivatott, ennek megfelelően a neves soproni borászatok és termelők személyesen kínálják is termékeiket. Ezt e helyszínt minden nap a **Soproni Fúvósok** koncertje nyitja.

**Jazz és irodalom**

A SopronFest ideje alatt a kortárs irodalmi élet krémje is ellátogat a hűség városába. **Grecsó Krisztián:** *Egy életem* című programjának a sopronbánfalvi Kolostor Hotel kertje ad otthont. A Líra Irodalmi Teraszon meghallgathatjuk **Parti Nagy Lajos**, **Nyáry Krisztián**, valamint **Erdős Virág** beszélgetését, Szendrő Csaba pedig az **#Olvasni Szabad**, olvasást népszerűsítő programjával érkezik. Az irodalmi beszélgetések tökéletes kiegészítő programjai lehetnek a **Magyar Jazz Szövetség** által delegált zenekarok koncertjei. A jazz és irodalmi programok fő színtere a Kultúrpresszó teraszán felállított kisszínpad lesz, de a könyvek világát kedvelőinek érdemes ellátogatni a Cédrus Könyvrakatérbe, valamint a Széchenyi István Városi Könyvtárba is, ahol szintén izgalmas programokkal készülnek. Vecsei H. Miklós és zenekara, a **QJÚB** Pilinszky János és Csoóri Sándor életműve alapján készült koncertszínházi előadása is látható lesz.

**Fenntartható fesztivál**

A szervezők nagy figyelmet fordítanak arra, hogy a SopronFest fenntartható fesztiválként legyen jelen a hazai kínálatban. Céljuk egy „emberi léptékű” méret kialakítása, amely minden alkalommal megtölti a városban rendelkezésre álló szálláshelyeket és nagy forgalmat ígér a helyi vendéglátóknak. Ugyancsak cél, hogy az alvállalkozók kiválasztásakor előnyt élvezzenek a régió vállalkozásai. Kiemelten támogatják a helyi gazdaságokat és termelőket, legyen szó dekorációs eszközökről, színpadtechnikáról, vagy éppen az ételárusok alapanyagairól - amit csak lehetséges, helyi partnerekkel együttműködve teremtenek elő. alapanyagairól - amit csak lehetséges, helyi partnerekkel együttműködve teremtenek elő. A **Soproni Egyetem**, mint a fenntarthatósági világranglisták kiemelkedő szereplője idén is támogatója és stratégiai partnere a SopronFestnek. A felsőoktatási intézmény nemcsak programoknak ad helyet, de a Soproni Egyetem diákjai dolgoznak majd szervező és lebonyolító pozíciókban a fesztivál idején. Mind a dolgozók, mind a látogatók számára több ivókúttal készülnek, ezzel is csökkentve a palackozott víz mennyiségét.

Több helyen is részt vehetünk kiállításokon, workshopokon, edukációs programokon a fenntarthatóság jegyében, valamint a fesztivál keretein belül a **Kék Bolygó Klímavédelmi Alapítvány** és Sopron Város egyedülálló városi minierdő létrehozásába vonja be a közönséget. A városra számos pozitív hatással lévő **Miyawaki-erdő** ültetésén a volt köztársasági elnök, az Alapítvány kuratóriumi elnöke **Áder János** is részt vesz. Emellett egy másik fenntarthatósági programra is fel kívánjuk hívni a figyelmet, mivel a hétvégén a KSZGYSZ által a “Környezet Védelméért” Oklevelet elnyert **Compocity** Kft. is, mint innovatív szemléletformálásban tevékeny hazai startup jelen lesz a Fesztiválon. A vendéglátás karbonlábnyomának csökkentése érdekében pedig bővített vegetáriánus és vegán kínálattal készülnek.

**Polgármesteri kitüntetést kap Ef Zámbó István és Kovács Attila**

*„A SopronFest jó alkalom arra, hogy a város köszöneteként polgármesteri elismerő oklevelet adhassak át* ***Kovács Attilának****, akit a város kulturális életének egyik fontos motorjaként ismerünk. QQ – ahogyan szinte mindenki ismeri - társaival évtizedek óta a legtöbb élő koncertet és kulturális programot hívja életre az általuk működtetett klubokban. Ugyancsak köszönet és kitüntetés jár* ***Ef Zámbó István****, Munkácsy-díjas képzőművésznek, akinek színes szobor-székeiből ma már több tucat díszíti Sopron utcáit a Csillagok Városa projektünk keretében”* – jelentette be a polgármester.

**Soproni Egyetem a SopronFest programjában**

A Soproni Egyetem idén is fontos stratégiai partnere a SopronFestnek. Az egyik legnépszerűbb jegytípus, a Diákbérlet névadója a Soproni Egyetem. A csodálatos, természetközeli helyszínen, a Botanikus kertben részt vehetünk a **Madárbarát családi napon**, a campus kertjében található impozáns Ligneum épületében pedig meghallgathatjuk **Ürge-Vorsatz Diána** klímakutató előadását, vagy a **Trollfoci és Hrutka János** beszélgetését. De ugyanitt az egyetem szervezői koncerttel egybekötött sörkóstolóra is invitálnak a **Söralátét** program keretein belül. Az Esterházy Palota Erdészeti Múzeumban festői kavalkád vár a **SopronJólFest** program keretein belül, de itt lesz **Kovácsovics Fruzsina** és a **Rutkai Bori Banda** gyerekeknek szóló koncertje is.

Részletes program: <https://sopronfest.hu/>